Purtătorul de cuvânt al UBB Cluj-Napoca, Laura Irimieş, a declarat, marţi, corespondentului MEDIAFAX, că se recomandă desfăşurarea online a cursurilor, iar unde nu se poate, acestea vor fi recuperate.

„Consiliul de Administraţie al UBB a decis suspendarea cursurilor, a conferinţelor, simpozioanelor şi evenimentelor în perioada 11 – 22 martie, măsura având un scop preventiv. Nu a fost înregistrat la noi niciun caz de coronavirus, dar s-a decis preventiv suspendarea cursurilor. Recomandarea Consiliului de Administraţie al universităţii este ca acolo unde se poate, cursurile să se desfăşoare online, pe platfome de tip e-learning, iar unde nu se poate, cursurile vor fi recuperate. Activităţile de cercetare care, de regulă, sunt individuale, vor continua”, a spus Irimieş.

UBB Cluj-Napoca este cea mai mare universitate din România, cu 21 de facultăţi, şi aproximativ 45.000 de studenţi.